Na temelju članaka 6., 7. i 9. Zakona o zaštiti osobnih podataka (NN, 103/03., 118/06., 41/08, 130/11. i 106/12), članka 43. Zakona o zaštiti na radu (NN, 71/14., 118/14. i 154/14.), članka 17. stavak 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN, 132/13.) te članka 208. Statuta Medicinske škole Ante Kuzmanića Zadar (dalje u tekstu: Škola), Školski odbor Škole, na sjednici održanoj 31. 05. 2019. godine, na prijedlog ravnatelja donio je

***PRAVILNIK O VIDEO NADZORU MEDICINSKE ŠKOLE ANTE KUZMANIĆA -ZADAR***

Članak 1.

1) Ovim internim aktom o video nadzornom sustavu (dalje u tekstu: Pravilnik) uređuje se:

* svrha obrade osobnih podataka video nadzorom prostora koji su obuhvaćeni video nadzorom;
* osobe koje imaju pravo pristupa video snimkama;
* davanje izjave o povjerljivosti;
* drugi korisnici koji imaju pravo uvida u prikupljene osobne podatke te
* rok čuvanja video snimki na kojima se nalaze osobni podaci.

Članak 2.

1) Škola svoj nadzorni sustav koristi kao sredstvo zaštite na radu, pa se nadzorni uređaji koriste radi kontrole ulazaka i izlazaka iz radnih prostorija i prostora te radi smanjenja izloženosti učenika i radnika riziku od razbojstva, provala, nasilja, krađa i sličnih događaja na radu ili u vezi s radom.

Članak 3.

1) Podaci prikupljeni korištenjem sustava video nadzora nalaze se na snimaču koji je zaključan u, za to posebno namijenjenom, sigurnosnom ormaru u uredu ravnatelja Škole.

2) Pristup podacima odnosno uvid u sadržaj nastao korištenjem sustava video nazora imaju ravnatelj Škole i službenik za zaštitu osobnih podataka.

3) Osobe za nadzor ovog Internog akta iz stavka 2. ovoga članka ovlaštene su nadzirati prikupljaju li se, obrađuju, koriste i dostavljaju trećim osobama osobni podaci u skladu sa Zakonom.

Članak 4.

1) Sadržaji snimki iz video nadzornog sustava Škole predstavljaju osobne podatke u smislu Zakona o zaštiti osobnih podataka i Zakona o radu (zaštita privatnosti radnika).

2) Budući da je osobni podatak svaka informacija koja se odnosi na identificiranu fizičku osobu ili osobu koja se može identificirati (dalje u tekstu: ispitanik), a snimanje video nadzorom, spremanje snimljenih materijala, korištenje istih, davanje na uvid, brisanje ili uništavanje predstavlja obradu osobnih podataka.

Članak 5.

1) Osobni podaci iz video nadzornog sustava Škole moraju se obrađivati pošteno i zakonito, a mogu se prikupljati samo u svrhu s kojom je ispitanik upoznat i mogu se dalje obrađivati samo u svrhu u koju su prikupljeni.

2) Osobni podaci moraju biti bitni za postizanje određene svrhe i ne smiju se prikupljati u većem opsegu nego što je nužno da bi se postigla ta svrha.

3) Osobni podaci moraju biti točni, potpuni i ažurni, a moraju se čuvati u obliku koji dopušta identifikaciju ispitanika ne duže no što je potrebno za svrhu za koju se podaci prikupljaju ili dalje obrađuju.

Članak 5.

1) Pristup podacima odnosno uvid u sadržaj nastao korištenjem sustava video nadzora moguć je isključivo preko monitora u uredu ravnatelja Škole.

2) Presnimavanje i pohrana sadržaja nastalog korištenjem sustava video nadzora na druge medije kao i daljnje korištenje istog dopušteni su isključivo u slučajevima određenim Zakonom.

Članak 6.

1) Osobe iz članka 3. stavak 2. ovoga Pravilnika koje imaju pravo pristupa video snimkama daju izjavu o povjerljivosti u kojoj se obvezuju da će sve osobne podatke koje saznaju iz video snimki čuvati kao tajnu, kako za vrijeme radnog odnosa u školi, tako i nakon prestanka radnog odnosa.

Članak 7.

1) Drugi korisnici koji imaju pravo uvida u prikupljene osobne podatke su sve osobe koje su po posebnim propisima ovlaštene nadzirati postupke, poslovanje i druge aktivnosti koje se obavljaju u Školi, kao što su inspekcijske službe, državno odvjetništvo, policija i ostale osobe koje imaju ovlasti na nadzor opće sigurnosti i zaštite na radu.

Članak 8.

1) Video snimke se čuvaju 30 (trideset) dana, nakon čega se automatski brišu.

2) Ako je u školi nastao štetan događaj, video snimka tog događaja se ne briše i čuva se dok za to postoje opravdani razlozi.

3) Kao opravdani razlozi osobito se smatraju vođenje sudskih i drugih postupaka, zahtjevi nadzornih državnih tijela iz članka 7. ovoga Pravilnika.

Članak 9.

1) Snimke učinjene sustavom video nadzora ne pohranjuju se na rezervnu kopiju osim u slučajevima iz članka 8. stavak 2. i 3. ovoga Pravilnika.

Članak 10.

1) Ovaj Pravilnik može se mijenjati i dopunjavati samo na način i u postupku po kojem je donesen.

Članak 11.

1) Ovaj Pravilnik stupa na snagu osmog (8.) dana od dana objave na Oglasnoj ploči Škole.

Klasa: 602-03/19-10/24

Urbroj: 2198-1-64/19-07-378

Zadar, 31. 05. 2019.

Predsjednica Školskog odbora:

Sonja Šare, mag. med. techn.

Pravilnik je objavljen na Oglasnoj ploči dana 31. 05. 2019., a stupio je na snagu 8. 06. 2019.

RAVNATELJ:

Davor Vidaković, prof.